বীরভূমে দাঁড়িয়ে অনুব্রত মণ্ডলের মুখোশ খুলে দেওয়ার হুমকি দিয়ে রাজ্যে জনজাগরণ কর্মসূচি শুরু করলেন মুকুল রায়। একই সঙ্গে অনুমতি ছাড়াই মিছিল করে সিউরি শহরে শক্তি দেখিয়ে দিল বিজেপি।
সবং বিধানসভার উপনির্বাচনে তৃতীয় স্থানে থাকলেও প্রাপ্ত ভোট প্রায় ছ’গুণ বাড়িয়ে উল্লসিত বিজেপি। আর সেই উল্লাসের প্রকাশ দেখিয়ে শক্তি প্রদর্শন চলল বীরভূমে। 
রবিবার অনুমতি ছাড়াই সিউড়িতে বিক্ষোভ মিছিল করে বিজেপি। সকালে থেকে বিভিন্ন এলাকার কর্মী-সমর্থকেরা হাজির হন সিউড়ির চাঁদমারি মাঠে। পুলিশ বাধা দিলেও সমাবেশ আটকাতে পারেনি। বিকেলে ওই মাঠে হাজির হন বিজেপির রাজ্য সভাপতি দিলীপ ঘোষ, মহিলা মোর্চার রাজ্য প্রধান লকেট চট্টোপাধ্যায়, রাজ্য সম্পাদক সায়ন্তন বসু এবং অবশ্যই মুকুল রায়। সেখান থেকেই অনুমতিহীন মিছিল শুরু হয়। তবে পুলিশ এদিন কার্যত সংযত ছিল। মিছিল নিয়ে কোথাও কোথাও সংঘাত হলেও বড় কিছু ঘটেনি।
সভা শেষে সমাবেশও করে বিজেপি। আর সেখানে জেলা তৃণমূলের প্রধান মুখ অনুব্রত মণ্ডলকে আক্রমণে যেন প্রতিযোগিতায় নামেন রাজ্য বিজেপির দুই প্রধান মুখ দিলীপ ঘোষ ও মুকুল রায়। 
বক্তব্য রাখতে গিয়ে মুকুল রায় অনুব্রত মণ্ডলের নাম না করে বলেন, “এখানে যিনি মাতব্বর রয়েছেন তার সম্পর্কে আজই কিছু বলছি না। তবে জেলায় আবারও আসব। তখন যা বলব ওই মাতব্বরকে পদ ছাড়তে হবে। নয় পদ চলে যাবে। আর যাঁরা বলছেন ত্রিস্তর পঞ্চায়েত নির্বাচনে প্রার্থী দিতে দেবেন না তাঁরা জেনে রাখুন, ত্রিস্তর পঞ্চায়েত নির্বাচনে আমরা জেলাপরিষদ দখল করব।” মিছিলে যোগ দিতে আসা কর্মীদের উজ্জীবিত করে মুকুল রায় বলেন, “মার খেয়ে হাত ফুলে গেলে তার হাত ফুলিয়ে আসতে হবে। এখন কাঁদার দিন নয়, চোখ দিয়ে জল ঝরালে হবে না, চোখ দিয়ে আগুন ঝরাতে হবে। তবেই বাংলায় পরিবর্তন আসবে। বদলের স্লোগান আর নেই। চলছে বদলার রাজত্ব।”
অনুব্রতকে কটাক্ষ করতে দিলীপ ঘোষও কম যাননি। তিনি বলেন, “লালুপ্রসাদ ৩ জানুয়ারি কমপক্ষে তিন বছরের জন্য জেলে যাবেন। মুলায়ম আর তাঁর ছেলের জন্য তৈরি হচ্ছে। যদি বেশি চিৎকার করো তাহলে বাকি জীবনটা সিউড়ি কিংবা আলিপুর জেলে কাটাতে হবে। সঙ্গে অক্সিজেন সিলিন্ডার পাঠিয়ে দেব। বিজেপির পিছনে লাগবে না। বিজেপিকে এ ভাবে আটকানো যাবে না।’’
রাজ্যে লঙ্কাকাণ্ড ঘটনোর হুমকিও দিয়েছেন দিলীপ। তিনি বলেন, ‘‘রাবণ একবার ভুল করেছিল। হনুমানজি লঙ্কায় গিয়েছিলেন। তার লেজে কাপড় বেঁধে আগুন লাগিয়ে দিয়েছিল। লঙ্কাকাণ্ড হয়েছিল। লঙ্কাকে জ্বালিয়ে দিয়েছিল। বিজেপি সেই হনুমানজির, রামের ভক্ত। তাই বিজেপির পিছনে লাগলে লঙ্কাকাণ্ডের মতো আমরা এই পশ্চিমবঙ্গের রাবণ-রাজ্য জ্বালিয়ে দেব। ছোট ছোট এরিয়া নিয়ে যাঁরা জমিদার মনে করছেন তাঁরা সাবধান। সারা ভারত থেকে আমরা অনেক জমিদারি প্রথা তুলে দিয়েছি। বীরভূম থেকে সেই জমিদারি প্রথা তুলে দিতে বেশি সময় লাগবে না। মাত্র একটা পঞ্চায়েত নির্বাচন লাগবে। তাই আইন কানুন পুলিশ প্রশাসন দিয়ে যারা আটকানোর চেষ্টা করছেন তারা এখনও ঠিক হয়ে যান। তা না হলে আমরা ঠিক করে দেব।”